钦定古今图书集成/明伦汇编/家范典/第112卷 > 《汉刘熙释名》 > 《祭徐姊夫文》李商隐
## 钦定古今图书集成/明伦汇编/家范典/第112卷 > 《汉刘熙释名》 > 《祭徐姊夫文》李商隐

呜呼！以君之文学，以君之政术，幼以自立，老而不倦，
亦可以为君子人矣。君子人欤而不即清途，不阶贵
仕，此其命也，夫何慊焉？始者仲姊有行，获托贵族，半
产以资于外姓，阖门冀托于仁人。将以衰微，倚为藩
援。不图薄祜，天夺初心。仲姊凋殂，诸生不育，以亲以
懿，翻为路人。再号再呼，莫诉苍昊。尚以君子存伉俪
之重，敦行李之私。二十年已来，虽事赊而意通，迹遥
而诚密。神当赐鉴，愚岂敢忘。逮愚不天，再丁凶亹，泣血偷息，馀生几何？君亦赤绂银章，浙东从务。道途悠
邈，时序徂迁。讶吊缄之不来，忽讣书而俱至。感旧怀
分，情如之何？埋玉焚芝，固未可喻。呜呼！今来古往，人
谁不亡？于君之亡，其酷斯甚。藐然一女，才已数龄。乞
后旁宗，又未曾立。贤弟扶服，东路，遇疾洛师。徘徊十
旬，淹不得进。浮泛水陆，厥途四千。逮旐云归，旷然无
主。尼姑居宗老之地，鴖奴总家相之权，获及故阡，信
为馀庆。其所以为附身附棺之具，又岂碍平生之旷
达耶？日月次迁，卜筮斯叶，幽明之异，始于今辰。愚方
缠哀忧，瘵恙縻寝。及。一攀宰树，一恸荒阡。谢淡成
之交，申永诀之礼。矧余仲妹，君其与归。抚心骨以皆
惊，抆血泪而何算。呜呼已哉，其何言耶？襚衣非华，奠
物殊薄。灵其监此，慰我哀心。呜呼哀哉！尚飨。